钦定古今图书集成/历象汇编/庶征典/第162卷 > 《管窥辑要》 > 明
## 钦定古今图书集成/历象汇编/庶征典/第162卷 > 《管窥辑要》 > 明

### 太祖吴元年太白神见

按《名山藏典谟记》：吴元年正月，有一老人告省局匠
曰：“吴王即位三年，当平一天下。”匠惊问之，曰：“我太白
神也。”去不见。

按《明宝训》：吴元年正月乙未，有省局匠告省臣曰：见
一老人，语之曰：“吴王即位三年，当平一天下。”问老人
为谁，曰：“我太白神也。”言讫，遂不见。省臣以闻，太祖曰：
“此妄诞不可信也。若太白神果见，当告君子，岂与小
人语耶？今后凡事涉怪诞者，勿以闻。”

### 洪武五年建昌有神见

按《明宝训》：洪武五年五月乙卯，中书右丞建昌王溥
遣人来言，“近督工取材木建昌蛇舌岩，众见岩上有
衣黄衣者歌曰：‘龙蟠虎踞势岧峣，赤帝重兴胜六朝，
八百年终王气复，重华从此继唐尧’。其声如钟，歌已，
忽不见。太祖曰：‘明理者非神怪可惑，守正者非谶纬
可干。汉之文成五利，足以为戒。事涉妖妄，岂可信耶’？”
洪武十一年，“安东沐阳多鬼。”

按明《昭代典则》，洪武十一年夏四月，御制敕文，谕祭
安东、沐阳二县夜鬼。时永嘉侯朱亮祖奏：“安东、沐阳
二县之野，暮夜多鬼，民人皆惊。”御制敕文遣使谕祭
之曰：“明有礼乐，幽有鬼神。国之有祀，以为民也。庶民
之祀，止于祖宗。非祖宗而祀，谓之非礼，神亦不享。其
岳镇海渎山川之神载之祀典者，莫不承上帝后土”
之命，以司福善祸淫之权。若祸福僭忒，不惬民心，且
将覆戾十天矣。今洪武十一年四月十四日，永嘉侯
遣人奏：“安东、沐阳二县之野，夜持炬者数百，或成列，
或四散。民人相惊，逐之不见，击之若有应者。朕不能
尽信，特致牲醴，会鬼神而敕问之。中原自有元失政，
生民涂炭，死者不可胜计。有覆宗绝祀者，有生离父
母妻子而死于非命者。尔持炬者，岂无主孤魂而欲
人之祀与？父母妻子之永隔而有遗恨与？无罪遭杀
而冤未伸与？或有司怠于岁祀而有忿与？四者必有
一焉。朕以四事问尔，尔果何为而然与？朕自即位以
来，祀神未尝缺礼，然非当祀者，亦不敢佞。尔持炬者，
宜祸其宜祸者，而福”其应福者，勿妄为民害，自贻天
宪。

洪武三十年，安东鬼见。

按《江南通志》：“洪武三十年，安东郊外，日中鬼游千百
有声，高帝制文祭之，乃止。”

### 宣宗宣德九年黑眚见

按《江南通志》：“宣德九年，常熟黑眚见。”

### 宪宗成化十二年黑眚见

按《大政纪》，成化十二年七月庚戌，京师西城有黑眚
见，夜出伤人，巡城御史以闻，命设法捕之，仍戒人毋
得传疑。大学士商辂因黑眚见，条弭灾八事，上嘉纳
之。辂言八事：曰“番僧国师不得重给符券，曰四方常
贡外勿受玩好，曰诸色人许直言自达，曰分遣部使
者录囚以理冤抑，曰停不急营造，曰实三边军储，曰
守缘边关隘，曰增置云南巡抚。”

按《名山藏》，“成化十二年七月以黑眚见，祭告天地于
禁中。”

按明《昭代典则》，“成化十二年秋七月初旬，京师黑眚
见。时坊巷细民家男女多露宿，忽有一物负黑气一
片而来，或自户牖入，虽密室亦无不有，至则人皆昏
迷，或手足，或头脸，或腹背被伤，出黄水。醒时觉伤亦
不甚痛。数日遍城惊扰。暮夜各持刃张灯自防，凡有
黑气来，辄鸣金击鼓以逐之。此怪初起于城西北，人”
莫敢言。及各城皆有被伤者，始各诉于兵马司，巡城
御史拘审有验，乃具以闻。止云“不知被何物所伤。”然
多有见者，云“黑而小，金睛修尾，状类犬狸”，盖不啻二
十馀枚，兼旬始息成化十四年，朝班闻有兵甲声。

按《大政纪》：“成化十四年八月戊戌，早朝东班官惊喧，
若闻有甲兵声者，因辟易不成列，卫士争露刃以备
不虞，久之始定，莫知其故。上命究其事所从起，竟莫
能得也。”

成化二十二年，“黑眚见。”

按：《浙江通志》：“成化二十二年，嘉兴黑眚见。”

### 孝宗弘治元年黑眚见

按《湖广通志》：“弘治元年，襄阳妖气见市有黑色如雾，
恍如人形，触人小儿中之死为罢市近黑眚。”

### 武宗正德五年黑眚见

按《山西通志》：“正德五年，孟县及汾州黑眚见，民击铜
铁器以捍之。”

正德七年，“黑眚见。”

按《畿辅通志》：“正德七年夏，黑眚见，其形黑小金睛，状
若犬，遇者眩迷，至秋方息。”

按《山东通志》，正德七年六月，济南州县民言，黑眚见，
至冬乃息，时老幼皆击铜器以自卫，通宵不寐。
按《山西通志》，正德七年，太原诸县及霍州、潞州，黑眚
见。忻州、文水、太谷、交城、祁县、霍州，黑气成团，状如猫
犬，夜行伤人，随赶随无，自北而南，时谓之眚，馀州县
多有。

正德八年，“黑眚见。”

按《畿辅通志》：“正德八年夏，黑眚见，月馀方息。”

按《山西通志》：“正德八年五月，太原及介休黑眚见。”

### 世宗嘉靖二年黑眚见

按《山西通志》：“嘉靖二年，洪洞黑眚见夜为祟，人多被
伤，流黄水，一月始息。”

嘉靖十六年，“黑眚见，海神见。”

按《山西通志》：“嘉靖十六年，大同黑眚见，遇之者病，传
言畏马，民居多以马逐之。”

按《广东通志》：“嘉靖十六年冬，琼州海神见。琼州诸生
应试渡海归，见神人立于水面，高丈馀，朱发长髯，冠
剑伟异，众惊伏下拜，神掠舟而过。次日，三舟复见，诸
生大噪拒之，神忽不见。少顷，风大作，三舟皆覆溺。”
嘉靖十九年，水怪见。

按《太平府志》：“嘉靖十九年，牛渚矶下水沸，拥出一物，
形如牛背，大若覆舟，隐显数次。近亦有水怪，屡拥潮
数尺，夜则入河，不见形状，止见水长，倏然而退。
嘉靖二十三年，鬼入市。”

按：《四川总志》：嘉靖二十三年，“武隆鬼人市肩人。”
“嘉靖二十七年，黑眚见。”

按《湖广通志》：“嘉靖二十七年二月，道州黑眚见。有黑
气自广东来，为萤为猴怪，无定形，四五日昼晦如夜。”
嘉靖三十五年，黑眚见。

按《山西通志》：嘉靖三十五年六月，蒲、解州县黑眚见，
虽密室亦无不至，每夜张灯持刃，击金鼓以防之。说
者谓地震压死强魂，理或然也。

按《陜西通志》，“嘉靖三十五年，庆阳黑眚见，自山西渐
至庆阳，夜捕人作害，民多鸣金鼓惊之，旬馀乃息。”
按《福建通志》，嘉靖三十五年，民间讹言“有海骝精，状
若萤，著人衣裾必死。城中家击金鼓，若防巨寇，夜不
帖席，数道士市符治之。有司疑即道士所为也，将置
之法，道士逸去，怪亦绝。”

按《广东通志》，嘉靖三十五年秋九月，惠州黑眚见。
按《广西通志》，“嘉靖三十五年，黑眚见有物变幻不一，
抛掷瓦石，夜入人家为怪。人传为马骝精，家家守夜
达旦，以桃柳枝鸣锣击鼓逐之，平属更多此妖自广
东入贺富，至永衡而后灭迹。”

嘉靖三十六年，“妖眚”见。

按《广西通志》：“嘉靖三十六年冬十月，横州有妖眚。其
妖未审何物，传自北而来，历江西及广东，遇夜入人
家淫秽，或如腥，或如蝠，或如猴，如犬，或有黑气，似有
尾爪，能伤人，淫者当之辄毙。家家夜聚击锣鼓，持竹
柳枝以防之，来则聚击之，散为星火，顷复堆为一球，
冲檐而去。至三十七年二月，复转至州境，村乡骚扰”
如前，数月乃熄。

嘉靖三十七年，“黑眚见。”

按《湖广通志》：“嘉靖三十七年，衡阳黑眚见魇及妇女，
即口流血而死。或现异状，灭灯烛。”

嘉靖四十五年，“黑眚见。”

按《山西通志》：“嘉靖四十五年，沁州黑眚见，月馀乃止。”

### 穆宗隆庆元年黑眚见

按《山西通志》：“隆庆元年夏四月，稷山黑眚见。”

隆庆六年，“黑眚”见。

按《明昭代典则》：“隆庆六年夏四月，浙江黑眚见。时杭
州府黑雾中一物，蜿蜒如车轮，目光掣电，冰雹随之，
屋瓦皆震，林中鸟雀击死无算。”

### 神宗万历七年黑眚见

按《湖广通志》：“万历七年，黑眚见靖州，状似狐。”

万历二十八年，异物黑眚见按《山西通志》：“万历二十八年春正月十二日辰时中，
蒲县白村忽大风声，云雾中有物状如桶，长约丈馀，
其色黄，卷尾落岭阳柳树下，顷刻无踪。”

按《广东通志》：“万历二十八年春，广州黑眚见，自省而
出，遍于乡落。妖怪变幻不常，每乘暗中伤人，多不可
见，男女惊惧。夜则聚居一室，各执竹枝列火，环坐相
守，月馀乃息。”

万历二十九年，“黑眚”见。

按《江西通志》：“万历二十九年，赣州城黑眚见，形似狸
犬，夜间潜入人室，灯烛皆灭，邪气触人。”

万历三十六年十一月，“黑眚见。”

按：《福建通志》云云。

万历四十一年，“土地神生须。”

按《山西通志》：“万历四十一年秋，稷山土地神生须。
万历四十八年，黑妖见。”

按《湖广通志》：“万历四十八年，衡州府黑妖见。”

### 愍帝崇祯十二年玉帝像自摇

按《四川总志》：“崇祯十二年，省城东门外白城街东岳
庙玉帝土像忽动摇不止，后迁庙于城中夏莲池。
崇祯十六年鬼哭。”

按《潞安府志》：“崇祯十六年冬，鬼哭郡城东南隅，为闲
田旷野，素称閴寂。至是每入夜，辄闻鬼哭声，其声甚
哀，千百为群，嚎啕断续，渐远渐微，阴晦尤甚，如是者
三月。越明年闯贼渡河，郡城不守。”

按《湖广通志》：“崇祯十六年五月，黄州清凉门三日鬼
哭。